**Ministru kabineta noteikumu projekta** „**Grozījumi Ministru kabineta 2016. gada 19. aprīļa noteikumos Nr. 249** „**Darbības programmas** „**Izaugsme un nodarbinātība” 8.1.3. specifiskā atbalsta mērķa** „**Palielināt modernizēto profesionālās izglītības iestāžu skaitu” īstenošanas noteikumi”” sākotnējās ietekmes novērtējuma ziņojums**

**(anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekta mērķis ir atcelt spēkā esošos m2 izmaksu ierobežojumus slēgtas sporta zāles izbūvei un ieguldījumiem dienesta viesnīcas infrastruktūrā.Tiesību akta projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2016. gada 19. aprīļa noteikumos Nr. 249 „Darbības programmas „Izaugsme un nodarbinātība” 8.1.3. specifiskā atbalsta mērķa „Palielināt modernizēto profesionālās izglītības iestāžu skaitu” īstenošanas noteikumi”” (turpmāk – noteikumu projekts) sagatavots saskaņā ar Eiropas Savienības struktūrfondu un Kohēzijas fonda 2014. – 2020. gada plānošanas perioda vadības likuma 20. panta 6. un 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2016. gada 19. aprīļa noteikumi Nr. 249 „Darbības programmas „Izaugsme un nodarbinātība” 8.1.3. specifiskā atbalsta mērķa „Palielināt modernizēto profesionālās izglītības iestāžu skaitu” īstenošanas noteikumi”” (turpmāk – noteikumi) nosaka Eiropas Reģionālās attīstības fonda projektu īstenošanas kārtību, tai skaitā izmaksu attiecināmības nosacījumus, darbības programmas „Izaugsme un nodarbinātība” 8.1.3. specifiskā atbalsta mērķa „Palielināt modernizēto profesionālās izglītības iestāžu skaitu” (turpmāk – specifiskais atbalsts) ietvaros. Izglītības un zinātnes ministrijas (turpmāk – ministrija) uzdevumā 2015. gada augustā un septembrī profesionālās izglītības iestāžu attīstības un investīciju stratēģiju vērtēšanas procesa ietvaros Valsts izglītības attīstības aģentūra (turpmāk – aģentūra) veica ministrijas padotības profesionālās izglītības iestāžu specifiskā atbalsta ietvaros plānoto būvniecības izmaksu izvērtējumu. Izvērtējums veikts ar mērķi nodrošināt infrastruktūras modernizēšanas izmaksu plānošanu, balstītu profesionālās izglītības procesa īstenošanai nepieciešamajās reālajās vajadzībās, prioritāri nodrošinot ieguldījumus profesionālās izglītības programmu mācību aprīkojuma, iekārtu, inventāra un infrastruktūras attīstīšanai. Izvērtējuma rezultātā, aģentūra noteica 2015. gada situācijai būvniecības sektorā atbilstošu indikatīvu vienoto izmaksu piedāvājumu, cita starpā, nosakot m2 izmaksu ierobežojumus: slēgtas sporta zāles izbūvei – nepārsniedzot 560 euro/m2 bez pievienotās vērtības nodokļa, dienesta viesnīcas infrastruktūrai – nepārsniedzot 800 euro/m2 bez pievienotās vērtības nodokļa, vienlaikus tām piemērojot izmaksu pieauguma koeficentu. M2 izmaksu ierobežojumi, cita starpā, tika iekļauti arī specifiskā atbalsta projektu iesniegumu vienoto vērtēšanas kritēriju Nr.12 un Nr.13 piemērošanas metodikā un noteikumos. Sākotnēji plānotais m2 izmaksu ierobežojuma noteikšanas mērķis un atdeve no izstrādātā m2 izmaksu ierobežojuma ir rezultējušies:- ministrijas un Kultūras ministrijas stratēģiju vērtēšanas komisiju[[1]](#footnote-1) lēmumos par profesionālās izglītības vai profesionālās vidējās kultūrizglītības iestādei pieejamo indikatīvo finansējumu slēgtas sporta zāles izbūvei un ieguldījumiem un dienesta viesnīcas infrastruktūrai;- nodrošinot projektu iesniegumu atbilstību vienotajiem vērtēšanas kritērijiem Nr.12 un Nr.13. un noteikumu 24.2.6.3. un 24.2.6.6. apakšpunktā noteiktajiem m2 izmaksu ierobežojumiem. Specifiskā atbalsta ietvaros slēgtas sporta zāles izbūve ir paredzēta sešos projektos. Būvdarbi, iekļaujoties m2 izmaksu ierobežojumos, notiek vienā projektā. Vienā projektā ir izstrādāts būvprojekts un, ņemot vērā plānoto darbu apjomu un veidu, m2 izmaksu ierobežojuma pārsniegums netiek prognozēts. Vienā projektā ieguldījumi sporta zālē tiek plānoti tādā apmērā, kādu varēs veikt pēc pārējo projekta darbību īstenošanas, līdz ar to m2 izmaksu ierobežojuma pārsniegums netiek prognozēts.Savukārt, Jelgavas tehnikumā un Valsts sabiedrības ar ierobežotu atbildību „Rīgas Tūrisma un radošās industrijas tehnikums” (turpmāk – Rīgas Tūrisma un radošās industrijas tehnikums) projektos ir konstatēts noteikumos noteikto m2 izmaksu ierobežojuma pārsniegums. Jelgavas tehnikuma gadījumā pēc tehniskā projekta ekonomiskās daļas precizēšanas, ņemot vērā ekspertīzes ieteikumus, pārsniegums ir aptuveni 26%, bet Rīgas Tūrisma un radošās industrijas tehnikuma gadījumā pēc provizoriskās tehniskā projekta ekonomiskās daļas tāmes datiem pārsniegums ir aptuveni 42 %.Ieguldījumi dienesta viesnīcas infrastruktūrā specifiskā atbalsta ietvaros paredzēti desmit projektos. Būvdarbi uzsākti piecos projektos, četros no tiem iekļaujoties noteiktajos m2 izmaksu ierobežojumos, vienā projektā pastāv indikācijas, ka m2 izmaksu ierobežojums tiks pārsniegts. Būvdarbu iepirkums noris divos projektos, vienā no tiem jau uzsākta iesniegto piedāvājumu vērtēšana, tādēļ vēl nav pieejama informācija par m2 izmaksu ierobežojuma pārsniegumu. Būvprojektu izstrāde notiek trīs projektos. Ievērojot kopējo tendenci būvdarbu izmaksu pieauguma dinamikā, m2 izmaksu ierobežojuma pārsniegums tiek prognozēts arī ieguldījumiem dienesta viesnīcu infrastruktūrā.M2 izmaksu ierobežojuma pārsnieguma novēršanai specifiskā atbalsta finansējuma saņēmēji sākotnēji veic projekta iepirkuma dokumentācijā paredzētās izmaksu sadārdzinājuma riska novēršanas[[2]](#footnote-2) darbības (turpmāk – preventīvās darbības). Ja preventīvo darbību ietvaros (piemēram, apjoma samazināšana, būvdarbos izmantoto materiālu un tehnisko risinājumu pārskatīšana) nepieciešamais rezultāts netiek iegūts, tiek vērtētas iespējas finansējuma pārdalei projekta budžeta ietvaros starp projekta darbībām, piemēram no izglītības programmu modernizācijai plānotā finansējuma uz būvdarbiem, vai otrādi, kā arī vērtējot un meklējot risinājumus alternatīviem finanšu resursiem aprīkojuma iegādei vai piekļuves aprīkojumam nodrošināšanai, piemēram, darba vidē balstītu mācību ietvaros pie uzņēmumiem. Preventīvās darbības tiek veiktas nodrošinot projektos plānoto mērķu sasniegšanu.Vienlaikus, preventīvo darbību iespējas ir ierobežotas vai neiespējamas slēgtām sporta zālēm un dienesta viesnīcu infrastruktūrai, uz kurām, saskaņā ar noteikumu 24.2.6.3. un 24.2.6.6. apakšpunktā noteikto, attiecas m2 izmaksu ierobežojumi. Šajos gadījumos preventīvās darbības, piemēram, objektu apjomu samazinājums, izmaiņas būvdarbos pielietojamo tehnoloģisko risinājumu vai materiālu pielietojumā, u.c. atseviķos gadījumos rada papildus negatīvu efektu – palielinot m2 izmaksas un pārsniedzot m2 izmaksu ierobežojumu. Iepriekš minētā negatīvā efekta iemesls ir saistīts gan ar būtisku kopējā būvniecības pieprasījuma pieaugumu laika posmā no 2015. līdz 2018. gadam, tai skaitā gan ar Eiropas Savienības struktūrfondu līdzfinansēto projektu vienlaicīgu īstenošanu, gan ar valsts budžeta ietvaros finansēto būvniecību, gan privātā sektora pasūtījumu apjomu. Ministrija kā iespējamu risinājumu ir vērtējusi m2 izmaksu ierobežojuma sliekšņa paaugstināšanu. Tomēr m2 izmaksu ierobežojuma pārsnieguma amplitūda ir pārāk plaša, ar nepārtrauktu pieauguma dinamiku un grūti prognozējama. To ietekmē dažādi ārējie faktori, cita starpā, reģionālais faktors. Ministrijas ieskatā šī brīža situācijā m2 izmaksu ierobežojuma palielināšana nav lietderīga. Lai novērstu m2 izmaksu ierobežojuma pārsnieguma ietekmi uz atseviķu projektu īstenošanas gaitu un mērķu sasniegšanu noteiktā laikā un pieejamā finansējuma ietvaros, kā arī mazinātu negatīvo ietekmi uz „(F14) Finanšu rādītāja 8. PV (ERAF)” starpposma vērtības 2018. gadā sasniegšanu finansiālā izteiksmē, nepieciešams veikt grozījumus noteikumos, atceļot noteikumu 24.2.6.3. apakšpunktā paredzēto izmaksu ierobežojumu m2 izmaksām slēgtas sporta zāles izbūvei un noteikumu 24.2.6.6. apakšpunktā paredzēto m2 izmaksu ierobežojumu ieguldījumiem dienesta viesnīcas infrastruktūrā. Būvdarbu m2 izmaksu ierobežojumu atcelšana slēgtas sporta zāles izbūvei un ieguldījumiem dienesta viesnīcas infrastruktūrā neradīs priekšrocības projektiem, kuros vēl nav pabeigta būvprojektu izstrāde vai veikts būvdarbu iepirkums, jo būvdarbi tiks īstenoti projektā pieejamā finansējuma ietvaros, veicot visus projektā plānotos izmaksu sadārdzinājuma prevencijas pasākumus.Ievērojot to, ka m2 izmaksu ierobežojumi, cita starpā, ir iekļauti arī specifiskā atbalsta projektu iesniegumu vienoto vērtēšanas kritēriju Nr.12 un Nr.13 piemērošanas metodikā, ministrija sadarbībā ar Centrālo finanšu un līgumu aģentūru nodrošinās attiecīgu grozījumu veikšanu specifiskā atbalsta projektu iesniegumu atlases nolikumā ietvertajā projektu iesniegumu vērtēšanas kritēriju piemērošanas metodikā. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, profesionālās izglītības un profesionālās vidējās kultūrizglītības iestādes. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām noteikumu projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Noteikumu projektā ietvertajam regulējumam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Noteikumu projektā ietvertajam regulējumam nav ietekmes uz atbilstības izmaksām. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju izteikt viedokli, noteikumu projekts ievietots ministrijas tīmekļa vietnē: <http://www.izm.gov.lv/lv/es-strukturfondi/2014-2020/normativo-aktu-un-nosacijumu-projekti/2901-8-1-3-grozijumi>  |
| 2. | Sabiedrības līdzdalība projekta izstrādē | Sabiedrības līdzdalība noteikumu projekta izstrādē nodrošināta, ievietojot noteikumu projektu tīmekļa vietnē un aicinot sabiedrības pārstāvjus rakstiski sniegt viedokli par noteikumu projektu tā izstrādes stadijā – nosūtot elektroniski uz elektronisko pasta adresi: pasts@izm.gov.lv vai sniedzot viedokli klātienē. |
| 3. | Sabiedrības līdzdalības rezultāti | Noteikumu projekta izstrādes stadijā sabiedrības viedoklis netika saņemts. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītības un zinātnes ministrija, Centrālā finanšu un līgumu aģentūra, profesionālās izglītības un profesionālās vidējās kultūrizglītības iestādes, pašvaldības, Valsts izglītības attīstības aģentūra. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildes rezultātā netiek paplašinātas vai sašaurinātas esošo institūciju funkcijas, kā arī nav nepieciešams veidot jaunas institūcijas, likvidēt vai reorganizēt esošās institūcijas.Projekta izpilde nodrošināma pieejamo cilvēkresursu ietvaros. |
| 3. | Cita informācija | Nav. |

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

Z. Iļķēna

zenta.ilkena@izm.gov.lv

1. Izglītības un zinātnes ministrijas 2015.gada 30.septembra rīkojums Nr.445 “Par Profesionālās izglītības iestāžu attīstības un investīciju stratēģiju 2010.- 2015.gadam un profesionālās izglītības iestāžu attīstības un investīciju stratēģiju 2015.-2020.gadam vērtēšanas un investīciju piesaistes pieteikumu vērtēšanas komisijas izveidi”. Kultūras ministrijas 2015.gada 25.maija rīkojums Nr.5.1.-1-136 „Par vērtēšanas komisijas izveidi”. [↑](#footnote-ref-1)
2. T.sk. 8.1.3.specifiskā atbalsta mērķa „Palielināt modernizēto profesionālās izglītības iestāžu skaitu” projektu iesniegumu specifiskā atbilstības vērtēšanas kritērija Nr.27.prasību ievērošana atbilstoši projekta iesnieguma 11.pielikumā sniegtajam apliecinājumam. [↑](#footnote-ref-2)